Kultuuri- ja spordisündmuse toetus

Jõgevamaa Koostöökoda annab välja toetuse sündmuste korraldamiseks Jõgevamaa kolmes eri piirkonnas – Põltsamaa, Vooremaa ja Peipsi. Sündmus peab toimuma maapiirkonnas (välistatud Põltsamaa ja Jõgeva linn) ning kandma positiivse maaelu kuvandi loomise väärtusi. Toetame nii olemasolevaid kui ka uusi sündmusi või sündmuste sarju, mis väärtustavad kohalikku loodust, kultuuripärandit ja keskkonnahoidu. Sündmus peab olema suunatud avalikkusele ning kaasatud erinevad vanuserühmad.

1. Eesmärk: Omanäoline maapiirkond ja aktiivne kultuuripärandit ning keskkonnahoidu väärtustav ja arendav kogukond.
2. Toetuse saajad: Taotlejateks võivad olla Jõgevamaa Koostöökoja tegevuspiirkonnas tegutsevad sihtasutused, mittetulundusühendused ja äriühingud.
3. Tegevuste elluviimise aeg: Toetust makstakse nende kulude katmiseks, mis on tehtud pärast heakskiitva otsuse teatavaks tegemist taotlejale. Sündmused tuleb ellu viia ja kõik vajalikud kuludokumendid esitada rahastajale hiljemalt 15.12.2022.
4. Toetuse määr ja suurus: Toetust antakse taotlejale 5000 eurot ühe sündmuse või sündmuste sarja kohta. Taotleja võib saada toetatava sündmuse korraldamiseks tulu ka muudest allikatest (sh piletitulu), kuid peab sealjuures tõendama, et kõik tuluallikad kokku katavad sündmuse korraldamise kulud ning kasumit ei teenita. Taotleja omafinantseering projektitegevuste elluviimiseks ei ole nõutav.
5. Toetatavad tegevused: Abikõlblikud on esineja või päevajuhi tasu, reklaami- ja turunduskulud, helitehnika rent ja helitehniline teenindus, ajavõtu-, meditsiinilise abi ja turvateenus, tualettide rent jm sündmuse korraldamiseks vajalikud teenused.
6. Mittetoetatavad tegevused: Ei toetata kulutusi ruumide, platsi vmt kujundamiseks ja dekoreerimiseks, auhindade ja meenete soetamiseks, toitlustamiseks, väikevahendite ostmiseks, projektijuhtimise kuludeks, isikliku sõiduauto kasutamiseks ja organisatsiooni üldkulude katmiseks.
7. Nõuded taotlusele: Taotleja esitab toetuse saamiseks vormikohase taotluse. Taotlusele ei pea lisama eelarve koostamise aluseks olevaid hinnapakkumusi, kui ühe kulu maksumus ilma käibemaksuta jääb alla 2000 euro, kuid vajadusel peab taotleja tõendama kirjeldatud kulu arvestuse alust. Kulutuste puhul, mis ületavad 2000 eurot ilma käibemaksuta, peab taotleja lisama taotlusele vastava hinnapakkumuse.
8. Taotluse esitamine: Taotleja saadab digitaalselt allkirjastatud nõuetekohase taotluse hiljemalt 15.05.2022 kell 15.00 aadressile [info@jogevamaa.com](mailto:info@jogevamaa.com). Täiendavat infot taotluse esitamise kohta saab küsida tel 5307 0870 või [kaire@jogevamaa.com](mailto:kaire@jogevamaa.com).
9. Taotluste hindamine: Toetatavad sündmused valib välja hindamiskomisjon, mis moodustatakse Jõgevamaa Koostöökoja juhatuse liikmetest ning kultuuri- ja spordivaldkonna ekspertidest. Komisjonis on kuni viis liiget.

Iga taotlust hinnatakse alljärgnevate kriteeriumite alusel:

1. Sündmus kannab toetuse andja jaoks olulisi väärtusi (positiivne maaelu kuvand, kohalik loodus, kultuuripärand, keskkonnahoid, piirkondlik eripära);
2. Sündmus on suunatud avalikkusele, samaaegselt saavad osaleda erinevad vanuserühmad;
3. Sündmuse eelarve on läbimõeldud ja asjakohane.

Lisapunkti annab taotlejale sündmuse korraldamine rohefestivali põhimõtteid järgides <https://www.tartu2024.ee/ellujaamise-kunstid/keskkonnajuhend>

Kriteeriume hinnatakse punktidega 1-5, kusjuures 1 on madalaim hindepunkt ning 5 kõrgeim hindepunkt. Ühel taotlusel on võimalik saada maksimaalselt 15 hindepunkti. Taotluste võrdsete punktitulemuste korral eelistatakse taotlust, kus kirjeldatud sündmuse korraldamisel rakendatakse rohefestivali põhimõtteid. Hindepunktide alusel moodustatakse igas piirkonnas taotluste pingerida ja toetuse saamise otsus tehakse igas piirkonnas enim punkte saanud taotluse esitaja kohta.

Toetuse andjal on õigus teha taotluse eelarves muudatusettepanekuid.

1. Taotluste rahuldamine: Komisjon teeb oma otsuse teatavaks hiljemalt 20.05.2022.
2. Toetuse väljamaksmine ja kasutamine: Toetus makstakse taotlejale välja ühes osas pärast tegevuste elluviimist taotleja poolt esitatud aruande ja arve esitamist.

Kui toetuse saaja soovib pärast toetuse rahuldamist teha eelarves muudatusi, tuleb see kooskõlastada eelnevalt toetuse andjaga.

Tehtud kulutuste katteks esitatav arve tuleb esitada hiljemalt 15.12.2022.

1. Taotleja kohustused: Taotleja peab teavitama avalikkust toetuse kasutamisest ning lisama projekti väljundist lähtuvalt oma veebilehele, avaliku sotsiaalmeedia kanali väljundile, ürituse infole, trükistele, muudele infomaterjalidele Leader programmi logod ning sümboolika <https://jogevamaa.com/koostookoda/sumboolika-ja-logod/>.